ગુજરાત વિધાનસભાની ચૂંટણીમાં પ્રથમ તબક્કાની ચૂંટણી માટેના ઉમેદવારી ફોર્મ ભરવાની પ્રક્રિયા પૂર્ણ થઈ છે. પણ તે પહેલા ભાજપ અને કોંગ્રેસ દ્વારા ઉમેદવારોના નામની જાહેરાત પછી ભારે વિરોધ-વંટોળ ઉઠ્યો… આમ તો કાંઈ નવી વાત નથી. દર વખતે ચૂંટણીમાં મોટા રાજકીય પક્ષોમાં જ્યારે ટિકિટની ફાળવણી થતી હોય ત્યારે વિરોધ ઉભો થતો જ હોય છે. એક જ બેઠક માટે બે કે ત્રણ ઉમેદવાર દાવેદાર હોય ત્યારે આવી સ્થિતિ સર્જાતી હોય છે. પણ આ વખતે જરા વધારે અસંતોષ થયો છે. કારણ કે આ વખતની ચૂંટણીમાં અનેક ફેકટરો વચ્ચે ચૂંટણી યોજાઈ રહી છે. પાટીદાર, ઠાકોર, હિન્દુ, મુસ્લિમ, ઓબીસી, વિકાસ અને છેલ્લે નોટબંધી તેમજ જીએસટી વિગેરે મુદ્દા ઉછાળીને ચૂંટણી જીતવાના કોંગ્રેસ દ્વારા મરણીયા પ્રયાસો થયા છે, જ્યારે ભાજપ પણ તેની સ્પષ્ટતાઓ અને વિકાસના મુદ્દાને આગળ કરીને ચૂંટણીનો જંગ જીતવા કમર કસી છે. આમ આ વખતે બંને પક્ષોએ પોતાના ઉમેદવારો નક્કી કરવામાં ખૂબ કાળજી લીધી છે. તેમ છતાં ઉમેદવાર પસંદગીને લઈને હોબાળો થયો છે. ગુજરાત વિધાનસભાની ચૂંટણીનો જંગ ખરાખરીનો જંગ બની રહ્યો છે. હજી તો પ્રથમ તબક્કાના ઉમેદવારોના નામની જ જાહેરાત થઈ છે. ત્યાં તો ભાજપ અને કોંગ્રેસ બન્ને પક્ષોમાં બળવો થઈ ગયો હોય તેવી સ્થિતી સર્જાઈ હતી. ભાજપ કાર્યાલય પર અમિત શાહની હાજરીમાં દેખાવો થયા, બીજી તરફ કોંગ્રેસની પ્રથમ યાદીમાં પાટીદારો ભારે હલ્લો મચાવ્યો હતો. કોંગ્રેસ કોઈપણ જાતની ચર્ચા કર્યા વગર પ્રથમ યાદીમાં પાસના કન્વીનરોને ટિકિટ ફાળવી દીધી. જે પછી પાસના કાર્યકરો ઉશ્કેરાયા અને ભરતસિંહના ઘેર જઈ તોફાનો કર્યા, તોડફોડ સુધી વાત પહોચી. સંખ્યાબંધ શહેરોમાં પાસવાળાઓએ તોડફોટ કરી, આગચંપી અને ચક્કાજામ કર્યા, બાંભણિયાએ કહ્યું કે પાસના કોઈ કન્વીનર ચૂંટણી નહી લડે, જેમને ટિકિટ મળી છે, તેનો વિરોધ કરીશું. આ બધી ઘટના પછી પાસમાં પણ અંદરોઅંદર ધમાલ થઈ, ભંગાણ પડ્યું. વાત તો એટલે સુધી પહોંચી હતી કે કોંગ્રેસ સાથે હવે કોઈ સમાધાન નહી. કોંગ્રેસે પ્રથમ યાદીમાં 25 પાટીદારોને ટિકિટ આપી છે, તેમ છતાં પાસ દ્વારા ભારે વિરોધ થયો. અંતે કોંગ્રેસે યાદીને બદલવી પડી, અને પાસના નામ પાછા ખેંચી લીધા. ત્યાર પછી હોબાળો શાંત થયો. ભાજપની વાત કરીએ તો અમદાવાદની છ બેઠકો પર જાહેર કરેલા ઉમેદવારો પૈકી 3 ઉમેદવારો સામે વિરોધ થયો, નરોડા, નિકોલ અને દસ્કોઈના ભાજપ કાર્યકરો અને સ્થાનિક નાગરિકોએ અસંતોષ દર્શાવ્યો હતો. બીજી તરફ આઈ કે જાડેજાને પણ વઢવાણની ટિકિટ ન આપતા કાર્યકરોએ ભાજપ કાર્યાલય કમલમ પર જઈ સુત્રોચ્ચાર કર્યા હતા. આઈ કે જાડેજા ભાજપના ઉપાધ્યક્ષ અને પ્રવકતા પણ છે, તેઓ સીનીયર નેતા પણ છે, તેમને અન્યાય થતાં તેમનો પણ પાર્ટી સામે અસંતોષ સામે આવ્યો છે. પંચમહાલના કાલોલ બેઠક પર સાંસદ પ્રભાતસિંહે તેમની પત્ની માટે ટિકિટ માંગી હતી, પણ ટિકિટની ફાળવણી ન થતાં તેમણે અપક્ષ તરીકે ઉમેદવારી નોંધાવી પક્ષ સામે નારાજગી દર્શાવી છે. પ્રાંતિજ બેઠક પર પણ ભાજપના યુવા ઉમેદવાર સામે વિરોધ થયો છે.